khistorydata/jeongjo-sjw-relations huggingface dataset:
정조 19년 · 목
漢城府中部朝官秩資憲前同知金德三嘉義前同知朱道煥東部朝官秩嘉義前同知金龜瑞折衝前僉知崔焴西部朝官秩嘉善前同知朴獻釆安大集南部朝官秩正憲前兵使李明運資憲前兵使李昌根嘉善前同知李晚馨士族婦女秩故通德郞韓光道妻李氏北部士庶秩嘉義金東壁江華府士庶秩同知金鍊剛等二人開城府庶人秩嘉善李道土里京畿廣州朝官秩資憲前別將安漢維嘉善前主簿李長潝士庶秩嘉義姜命信等九人百歲秩正憲金壽福楊州朝官秩崇政前知敦寧成德朝士庶秩正憲孫順太等七人驪州士庶秩嘉義李厚命等四人坡州士庶秩資憲李潝南陽士庶秩嘉善朴泰望等二人利川士庶秩嘉義金世起等四人豊德士庶秩嘉善陶國馨等二人喬桐士庶秩嘉善朴守德安城士庶秩資憲金聖學等三人楊根士庶秩資憲李震完等六人麻田士庶秩嘉善李德昌百歲秩嘉義崔二輝加平士庶秩通政鄭斗衡等二人朔寧士庶秩嘉善朴老味等三人陽智士庶秩通政宋厚萬等二人砥平士庶秩嘉善趙命觀等二人積城士庶秩折衝鄭㗡男等三人抱川士庶秩嘉善洪正九等二人衿川士庶秩通政金萬起漣川士庶秩嘉善崔七命等二人龍仁士庶秩嘉善朴大岳等三人忠淸道公州朝官秩前都事嘉善李煒士庶秩嘉善姜公才淸州朝官秩前僉知通政金容士庶秩通政金富安洪州士庶秩嘉善李震馨等五人忠州士庶秩前同知正憲李重廉等十三人沔川庶民秩通政李尙哲溫陽庶民秩嘉義梁弼安舒川庶民秩資憲吳碩㴠韓山庶民秩嘉善黃星郁泰安士庶秩嘉善李聖濡等三人淸安士庶秩嘉善柳澐等三人鎭川庶民秩嘉善林挾等二人報恩庶民秩通政魯廷善等二人牙山庶民秩嘉義金弘領靑陽士庶秩通政朴師煥等四人連山庶民秩嘉善金石丹尼城庶民秩李云伊士族婦女秩故嘉義姜弼寬妻淑夫人方氏唐津庶民秩嘉善金致道結城庶民秩嘉善李震弘等二人保寧庶民秩通政朴大岳定山士庶秩嘉善任舜夏等二人懷德士庶秩通政宋信源等二人堤川庶民秩嘉善金日貴等二人靑山士庶秩嘉善辛泰彩等三人海美庶民秩嘉善張尙奉等三人恩津庶民秩嘉善金再三全羅道全州士庶秩折衝安爀等二人羅州士庶秩嘉善奉世龍等六人光州朝官秩嘉義前大司憲奇彥鼎士庶秩嘉善申漢泰等三人南原朝官秩嘉義前五衛將張溟翼嘉善前五衛將李得春士庶秩資憲鄭碩山等十一人順天士庶秩嘉義李彥國等六人茂朱士庶秩資憲朴啓南等二人潭陽士庶秩嘉善全始謙等二人長興士庶秩嘉善金㙫等三人長城士庶秩嘉善邊得佐等二人寶城士庶秩嘉善金元昌靈光朝官秩嘉義前同知高可賢士庶秩資憲徐壽弘等七人淳昌士庶秩嘉善朴春瑞等三人錦山士庶秩嘉義鄭完業等五人金溝士庶秩嘉善具碩鳳光陽士庶秩折衝朴泰章康津士庶秩嘉善宋德荗等三人雲峯士庶秩嘉善羅德才任實士庶秩資憲金聖位高敞士庶秩嘉善朴弼根谷城士庶秩嘉善李賢機井邑士庶秩嘉義馬成龍等二人興陽士庶秩嘉義崔應澤等四人海南士庶秩嘉善金鼎來等六人珍山士庶秩嘉善朴有明慶尙道慶州士庶秩嘉義金德三等十人安東士庶秩嘉義金德奉等八人百歲秩崇政安後種昌原士人秩嘉善梁德三百歲秩崇政崔尙平等二人尙州士庶秩嘉義朴得甫等七人百歲秩崇政林萬已士族婦女百歲秩故正憲權武信妻貞夫人黃氏晉州士庶秩嘉義張敏章等十人百歲秩崇祿宋殷泰等二人星州士庶秩資憲卞春得等五人百歲秩崇祿白萬才大丘士庶秩嘉義李天起等九人百歲秩崇政玄世傑蔚山士庶秩嘉善尹益敷等二人百歲秩崇政金元奉金海庶人秩嘉善韓萬才寧海庶人秩嘉善金㗡分密陽士庶秩嘉善朴宗綱等三人靑松庶人秩資憲金斗男善山士庶秩嘉善李業奉等二人柒谷士庶秩嘉善金昌運等二人順興朝官秩嘉善前判官黃鱗釆河東庶人秩嘉善姜厚尙淸道士庶秩折衝金九奉等五人咸陽士庶秩嘉義朴萬重等二人百歲秩崇政朴汝纘永川庶人秩通政金驗德醴泉士庶秩嘉善李巖回等六人榮川士庶秩資憲鄭命弼等二人梁山士庶秩嘉善鄭胤泰等二人咸安士庶秩嘉善蔡彭臣等二人昆陽士庶秩嘉善李龍徵等二人陜川士庶秩嘉義李太元等三人金山士庶秩資憲孫貴孫等二人百歲秩崇祿余善傑盈德庶人秩通政李尙伊固城士庶秩折衝韓黃發等三人慶山庶人秩通政朴中南海士庶秩折衝金枝衫等四人居昌士庶秩折衝金奉迪等三人宜寧士庶秩嘉善陳處成等四人河陽庶人秩嘉善李碩春龍宮庶人秩嘉善尹日望士族婦女百歲秩學生李東彬妻淑夫人潘氏奉化士庶秩嘉義崔應寬等二人淸河庶人秩通政金必中彥陽庶人秩嘉善曹德齡鎭海庶人秩嘉善許仁高靈庶人百歲秩崇祿羅八善玄風庶人百歲秩崇政郭七甲山淸士庶秩嘉善金禹九等五人丹城士庶秩通政金德進等三人義興士庶秩通政朴命用等四人軍威庶人秩折衝南汝哲新寧庶人秩通政權道載禮安百歲秩崇祿李德昌迎日百歲秩崇政裴尙元長鬐庶人秩折衝崔奉石靈山士庶秩通政金萬正等二人百歲秩崇政崔石乭昌寧士庶秩嘉善鄭守江等二人百歲秩崇祿金稀白泗川士庶秩嘉善鄭尙敬等二人機張庶人秩資憲姜泰秀三嘉士庶秩嘉善崔次日等四人熊川士人秋通政鄭雲碩英陽士庶秩通政金成萬等三人百歲秩崇政黃無致聞慶庶人秩資憲宋仁九等二人百歲秩崇政禹興安義士庶秩嘉善趙德八等二人咸鏡道安邊朝官秩前參奉吳尙慶士庶秩嘉義金弼周等二人咸興朝官秩前權管金鳳翰士庶秩嘉義金振伯等十人德源士庶秩資憲全文昌等二人高原士庶秩嘉善鄭泰亨等七人永興士庶秩嘉善全國甫等六人洪原士庶秩嘉善魏起萬等三人端川士庶秩嘉善嚴達敬等八人明川士庶秩嘉善李英潤鏡城士庶秩嘉善林尙栻等七人茂山士庶秩嘉善金時重等六人鍾城士庶秩嘉善池瑞華等二人三水士庶秩資憲崔元賢會寧士庶秩資憲申晉渭平安道平壤朝官秩前參奉嘉善楊日運士庶秩嘉善楊貴興等十一人中和士庶秩折衝金德周等二人三和士庶秩嘉善李大夏等三人咸從士庶秩嘉善金貴山等三人肅川士庶秩嘉善石璘器等七人安州士庶秩崇政金廷萬等九人定州庶人秩嘉善安旕金等三人宣川士人秩通政徐德弼鐵山士庶秩嘉善裴尙唐等五人龍川士庶秩嘉義金命徵等三人義州朝官秩前萬戶嘉善金九器士庶秩嘉義尹興發等四人慈山士庶秩資憲李河淡等三人成川士庶秩嘉善崔得釆等七人寧邊士庶秩資憲張汝贊等十一人昌城庶人秩折衝文聖釆朔州庶人秩嘉義白永金楚山士庶秩嘉義崔議善等四人龜城士庶秩嘉善許國賢等二人江界士庶秩嘉善朴世興等三人价川士庶秩折衝鄭益廷等二人順川士庶秩嘉善李垕等三人德川庶人秩嘉善康莫先熙川士庶秩嘉善金峙周等三人渭原士庶秩嘉善李東遇等五人碧潼士庶秩嘉善姜必柱等七人雲山士庶秩通政李萬泰等二人永柔士庶秩嘉善鄭俊昌等六人順安士庶秩嘉義金仁碩等二人龍岡士庶秩嘉善金淵年等二人三登士人秩嘉善白台圭江東庶人秩嘉義金夏遇等二人孟山士庶秩嘉善崔萬世等二人寧遠庶人秩嘉善朴奉天江西士庶秩嘉善李得善等三人郭山士庶秩嘉善孫國泰等三人江原道金城士庶秩嘉善吉夫足等十人金化士庶秩嘉義李稷海等九人安峽士庶秩嘉義白萬山等二人杆城士庶秩資憲安進碩等二人鐵原士庶秩嘉義崔貴慶等六人楊口士庶秩嘉善閔厚三狼川士庶秩折衝金世絧淮陽士庶秩嘉義金世貞等十人洪川士庶秩嘉善朴業龍等十一人春川士庶秩嘉義潘一山等八人旌善士庶秩嘉義張莫男三陟士庶秩嘉義金丙暹等六人麟蹄士庶秩資憲朴必宗等二人寧越士庶秩嘉善金聖鐸等二人原州士庶秩資憲申次軍等四人士族婦女秩幼學元夏孫祖母金氏幼學元爨母金氏黃海道黃州士庶秩嘉義愼思得等九人海州士庶秩嘉善李廷萬等三人平山士庶秩嘉善張漢卿等七人豊川士庶秩嘉善呂以文信川士庶秩嘉善鄭宲等三人金川士庶秩嘉善白世璞新溪士庶秩折衝崔世蕃長淵士庶秩嘉善周興宗兔山士庶秩折衝兪三基谷山士庶秩嘉善金萬雄等四人瑞興士庶秩嘉善朴春春等三人以上竝加資婦女封爵如例
정조 19년 · 강
詣太廟永禧殿展謁
정조 19년 · 목
具翼善冠袞龍袍乘輿出永淸門至明政門外降輿乘輦出弘化門至太廟洞口降輦乘輿入齋室改具冕服詣版位行禮訖陞詣廟內奉審仍詣永寧殿展拜還入齋室召見禮判閔鍾顯改具翼善冠袞龍袍乘輿出廟門降輿乘輦詣永禧殿至洞口降輦乘輿入齋室改具遠遊冠絳紗袍詣版位行禮陞詣殿內展奉還入齋室改具翼善冠袞龍袍乘輿出殿門至紅箭門外降輿乘輦
정조 19년 · 강
命京兆尹詢問過歲安否於父老
정조 19년 · 목
敎曰漢城判尹率父老來待於鍾閣通衢予至鍾閣判尹金載瓚率父老進前予謂載瓚曰今番歲除好過與否問于父老以奏載瓚回奏曰問于諸父老等處則皆以爲好過云矣予曰如有疾苦使之悉陳載瓚回奏曰遍問諸人果無可達云矣
정조 19년 · 목
至太廟洞口降輦陞輦入弘化門降輦乘輿入明政門由永淸門還內
정조 19년 · 강
命定陵酌獻禮遣大臣攝行合行儀節令宗伯博考典禮以聞
정조 19년 · 목
敎曰今年乙卯卽我桓祖淵武聖桓大王誕降之八回太歲也入戶周旋益切報本之思予以第一室聖祖之以爲心則今年當有伸誠展慕之擧咸興定陵我桓祖陵寢也遣大臣攝行酌獻之禮先將事由告于宗廟永寧殿咸興本官合行儀節令宗伯之臣博考典禮講定以聞
정조 19년 · 강
以徐榮輔爲伊川府使口傳也
정조 19년 · 목
敎曰都政新除守令當於歲後下去而差員守令中聞有難强之人云日前政院微稟矣改差令該曹口傳差出
정조 19년 · 강
命伊川府使徐榮輔寧邊府使申大升相換
정조 19년 · 목
敎曰聞以兩老回甲爲其洗腆有此求外而寧倅衰難遠赴云伊川府使徐榮輔寧邊府使申大升令該曹口傳相換
정조 19년 · 강
命長興進士魏伯珪益山士人李得一初仕待窠調用
정조 19년 · 목
吏曹啓言因慰諭使徐榮輔書啓備局草記長興進士魏伯珪益山士人李得一令該曹稟旨獎用事允下矣魏伯珪李得一學識行誼慰諭使旣已登聞宜有收用之擧請竝初仕待窠調用允之
정조 19년 · 강
命時囚崔廷岳保放
정조 19년 · 강
御春塘臺行歲首犒饋
정조 19년 · 목
具翼善冠袞龍袍乘輿出延生門入靑陽門詣春塘臺陞座下敎曰祈穀大祭齋戒相値小開門陞壇等節次及諸將臣參現幷除之吹打則以鑼鼓代行只兵判參現○各營將士聽掌號笛進入信地報叩頭後仍行犒饋禮承史閣臣侍衛宣饌訖近侍及各營將士山呼千歲禮畢由延生門還內
정조 19년 · 강
湖西慰諭使洪大協以文義淸州燕歧溫陽鎭川全義六邑慰諭形止及抄戶數父馳啓
정조 19년 · 목
狀啓以爲沃川等邑慰諭形止已爲馳啓而臣自永同還向文義淸州燕歧等邑行路所歷聚民曉諭又爲周行於場市外村之間再三反復詳細布告之次之邑輒以今此蠲惠獨及湖西之意亦爲申諭則歡欣之情小大同然而燕歧卽尤甚也七面之內六面則尤甚之次各爲參半而一面則稍實本縣非山非野土品旣薄以旱以風受災頗甚之中沿江三面乃於七晦之雨獨被沈墊之害其所災傷果爲一境之最至於民勢則道路之間雖無荷擔之類閭里之中罕見再食之民比諸右沿亦云差勝其所賙救之方歲前之私賑歲後之公賑已爲設施經紀淸州文義則俱是之次被災不甚孔慘民情姑無遑汲而淸州差遜於文義當以公穀說賑文義相等於沃川而亦爲捐廩救急矣凡係懷保之方奠接之策殫竭誠力母敢少忽之義所經邑宰處另加面飭而溫陽鎭川全義三邑則分送褊裨一一慰諭燕歧文義淸州溫陽鎭川全義六邑抄戶數爻謹此開坐○燕歧還民抄戶五百二戶內最尤甚一百四十一戶尤甚一百七十八戶之次一百八十三戶軍民抄戶二百二十一名內最尤甚一百四名尤甚六十六名之次五十一名文義還民抄戶六百十二戶內最尤甚二百三十九戶尤甚一百六十六戶之次二百七戶軍民抄戶三百七十名內最尤甚一百一名尤甚一百三十名之次一百三十九名淸州還民抄戶一千一百九十九戶內最尤甚八百十六戶尤甚八百三十戶之次五百五十三戶軍民抄戶一千四百一名內最尤甚八百八十名尤甚三百六名之次二百十五名溫陽還民抄戶三百六十三戶內最尤甚二百四十九戶尤甚九十二戶之次二十二戶軍民抄戶一百八十四名內最尤甚八十名尤甚七十二名之次三十二名鎭川還民抄戶八百二戶內最尤甚二百十八戶尤甚三百五十六戶之次二百二十八戶軍民抄戶一千四十八名內最尤甚三百八十六名尤甚三百五十九名之次三百三名全義還民抄戶五百五十九戶內最尤甚五十七戶尤甚一百九十八戶之次三百四戶軍民抄戶一百二十六名內最尤甚二十九名尤甚三十名之次六十七名
정조 19년 · 강
命大提學徐有臣更爲牌招
정조 19년 · 목
以祈穀大祭親祭祭文撰進牌招有臣有臣六違召有是命
정조 19년 · 강
飭大提學徐有臣行公
정조 19년 · 목
敎曰祝帖受押元定日在今日文衡之如是違牌事體道理極爲未安大提學徐有臣從重推考更爲牌招申飭行公違牌勿捀傳旨○政院以大提學徐有臣終不承膺啓敎曰情勢別無必遞之端莫重大享祝文受押時刻已過尙不製入分義所在萬萬寒心從重推考仍以前牌各別嚴飭斯速膺命
정조 19년 · 강
命玉堂未肅拜人牌招副修撰李晴嚴飭察任
정조 19년 · 목
敎曰未肅拜玉堂牌招察任其中副修撰李晴之向來所遭其時昭晣無餘亦非因此自劃之事嚴飭察任其餘侍臣之未及肅拜人幷卽牌招違牌勿爲呼望
정조 19년 · 강
禮曹以判府事金鍾秀獻議啓且言領敦寧兪彥鎬及在外儒臣不爲獻議命遣禮郞更爲收議于領敦寧仍命內閣玉署之臣博考王朝禮以聞
정조 19년 · 목
禮曹啓言發遣郞廳收議于大臣儒臣處則領敦寧兪彥鎬以爲情踪惶蹙不敢隨衆仰對云判府事金鍾秀以爲以臣臆見則右相與禮判之論大體得之然慈宮拜位上下則右相之言似較長慈殿周審早晚則禮判之言似較長惟在聖明折中善處而惟是原任大臣收議中環繞三周墓祠一體之云則恐或未必然蓋廟體至嚴視墓懸絕則家禮三周之文比例似不恰襯云前執義宋煥箕以爲今此俯詢儀節實係邦家無前之盛禮以臣空疏顧何敢出位仰對云前掌令李城輔以爲臣不敢以儒臣自處不敢出位仰對云矣敎曰領敦寧之不爲獻議過矣値此無前慶禮進身京輦趙造班聯必不待敦勉則獨於收議如是逡巡豈可乎哉更遣禮郞收議以奉後令內閣玉署之臣取諸議仍又博考王朝之禮以聞
정조 19년 · 강
命定陵酌獻禮儀節依諸陵攝行之例陞降三獻咸興本宮告事由用一獻之禮宗廟永寧殿告事由兼行於望祭
정조 19년 · 목
禮曹啓言山陵攝行之儀惟開元禮有天子不躬謁則太常卿行陵之文而其儀甚略宋朝定制每年春秋仲月遣太常宗正卿拜陵先齊三日牲用小牢而只行一獻亦未爲明的可據之例謹稽我朝典禮自上謁陵行祭時局內諸陵遣大臣攝行以此儀節倣用於今番定陵遣大臣攝行祭似最襯當蓋酌獻禮則只以一獻磨鍊而今當無前之大慶又擧追遠之盛典其事至曠其禮甚重大臣之千里奉命只行一獻恐爲欠缺臣意則引用諸陵攝行之禮陞降三獻於禮爲備諸享官則先期分付道臣以守令陵官中各別擇差至若咸興本宮告事由祭則取考新定儀式凡移還安告由祭亦皆三獻而今此告由恐與本宮常行之禮有所差異謹按五禮儀眞殿告由儀及伊後肇慶廟慶基殿皆用一獻之禮今亦當以此旁照而祝文不可用儀式中口告之例令藝文館別爲撰出啓下獻官則大臣到咸興後使之先爲設行似合事宜至於宗廟永寧殿先告事由則今十五日望祭兼行合五慶稱慶告由祭祭文中措辭添入之意臣於日前旣承筵敎請以此擧行允之
정조 19년 · 강
命發遣吏郞摘奸諸執事淸齋與否
정조 19년 · 목
社壇祈穀大祭及山川祭在再明也
정조 19년 · 강
罷大提學徐有臣職仍命藝文提學製進祈穀大祭祭文
정조 19년 · 목
政院啓言大提學徐有臣親祭祭文期限已過終不承膺請從重推考敎以夜漏已深尙不膺命到今國綱所在不可一味督出大提學徐有臣罷職藝文提學卽爲牌招製進
정조 19년 · 강
命宣傳官趙雲行改差口傳差出
정조 19년 · 목
具遠遊冠絳紗袍乘輿出協陽門降輿乘輦出敦化門至社稷門外降輦乘輿入至北神門外降輿入西神門詣壇上奉審詣省器位省器詣省牲位省牲詣大次親押香祝訖乘輿入齋室
정조 19년 · 강
召見領府事蔡濟恭右議政李秉模于社稷齋室
정조 19년 · 목
予曰景慕宮玉册文之尙不啓下欲召見卿等有下敎者矣今番玉册文旣有堂疏云云則在予爲所重靡不用極之道必誠必愼務歸無憾故使右相改撰而日昨見草本中間源百之行以下數句終欠盡善蓋丁丑居廬之事卽孝思中一端而長句兩隻皆言此事至於事我先朝之純誠懿行一不槪言此豈揄揚實德之意哉故相李領府曾撰玉册以周寢三朝膝廬五月爲對可謂得體且李卯洪奉朝賀處分時下敎甲牛憫曰干時下敎丁寧惻怛至以宮名臺名爲敎卽予小子之泣血銘肺者也今欲闡揚昔日篤倫之行則以兩年聖敎表揭而追述然後可以形容萬一矣字句之間亦必須擧其全體宛轉說去可不失謹嚴之義右相退與領府相對爛商先以草本入啓停當後正書啓下可也秉模曰臣病餘昏思猝當莫重文字締構之際全未照檢今承聖敎怳然始覺不勝惶恐矣予曰工役則無未及之慮耶濟恭曰習儀尙餘多日今日啓下則似可及期矣
정조 19년 · 강
推吏曹參議韓晚裕
정조 19년 · 목
晚裕以奠幣爵酒官混入於侍衛班中承旨請推也
정조 19년 · 강
召見三南慰諭使李益運徐榮輔洪大協于齋殿
정조 19년 · 목
予曰民情災形何如大協曰民情災形已悉於前後狀啓今無他別般可達而災形則沼邑甚於山郡右沼甚於左沼民情則未見流丐擧皆安堵大抵湖而之今年歉荒倍於壬子而惠澤無前民情無恐果無遑急流離之民矣予曰來時所見比諸去時何如大協曰以乎澤一邑言之臣之來往俱由此邑而來時景色無異於去時矣予曰延豐倅果何如大協曰臣雖未能躬探聞其政令極爲怪駭矣予曰新昌倅何如大協曰政令則別無大叚疵謗而抄戶太濫故臣果論列矣予曰三南慰諭使今皆入侍統論三南農形則優劣何如大協曰聞諸道路之傳則嶺南勝於湖南湖西遜於嶺南云矣益運曰臣則昨秋三南災形盡見之而湖南甚於嶺南嶺南甚於湖西矣榮輔曰湖西之恩津非但與湖南捿壤災形之慘酷無異於湖南而大體則湖南尤甚矣予曰延豐新昌兩邑守令爲先以改差代口傳差出慰諭使回啓則備堂中使前判尹爲之
정조 19년 · 강
湖西慰諭使洪大協進書啓及別單
정조 19년 · 목
書啓以爲臣於去年十一月初四日伏承湖西四十四邑一鎭慰諭之命退自筵席卽日登途先自天稷等邑仍從右沼轉至左峽臣之所經歷通計三等邑合爲三十一餘外邑鎭則分遣褊裨齎傳綸音與其邑守鎭長眼同曉諭諸般形止先已陳聞而以言乎穡事則大抵沼海斥鹵之土原野平曠之處自在旱乾被災偏酷其所三等不過强而別之而通計一境則別無優劣至於山谷深遽之地川洑灌漑之野被旱不甚受風差歇若論災實此疆彼界顯有差等此乃沼峽之所以有甚不甚之異若以三等較計分數則泰安等尤甚甚於庇藍沃川等之次次於德林尤甚之中又有尤甚之次之中又有之次以是之故抄戶有多少之異賑政有難易之別以言乎民情則已自初秋而甁罌告罄不待窮春而溝壑在卽故後先荷擔萬無鎭安之道及夫九月恩綸誕頒十月蠲恤繼降則莫不感激欣忭變咷爲笑旣去者聞已還集將散者恃而無恐忍饑望哺如逢樂歲雖以臣所經言之道路之間流丐絕無道內傳聞亦皆如此此實自前荒歲之所未有者至若目今賙救前頭濟活方伯守宰鎭郵之臣竭方經紀庶可以對揚聖意至於守令治績其中最難堪任大係不法者已爲論勘餘外見聞中終難容嘿者又此論列此外一二弊瘼之事係民情者謹附別單竝令廟堂稟處其中忠孝烈之可合褒施者撮其最著以備裁處一延豐縣監金弘道多年居官無一善狀而身爲官長甘行媒妁勒令下吏納其率畜怒其不從至施無前之惡刑又聞近日稱以行獵調發一邑之軍丁隨其闕額之多少計日分排收斂罰租闔境騷擾怨謗狼藉故本縣吏房捉來査問則其所納招與其傳說元無一毫差爽如許虐民之類合施重勘一新昌縣監權尙熺抄戶之政專委下屬本縣還戶一千七百四十戶內抄戶最尤甚七百八十五戶尤甚三百六十九戶之次一百六十一戶合一千三百十五戶元軍民六百五十四名內抄口最尤甚二百七十五名尤甚二百四十七名之次七十六名合五百九十八名則以此元數計其所抄殆至一境之書入且本邑穡事雖云尤甚比諸內浦諸邑不啻較歇而其爲過濫乃一路之最若論其罪難免市恩之科懲一之典恐不可已○別單禮山縣故士人李命駿卽故應敎應遠之子而其行誼經術自來見稱於士林亦以傳家經學曾入於繡衣薦剡則其平日所存亦可見矣在昔三十四年時承恤之日洩痛發哀不轍七日盡終心喪之制朔朝行展哀之禮忌辰備望哭之節每當是日則出入不及讌會食飮必廢酒肉燈絕擧業自處廢人歲庚寅以疾而歿于今二十餘年之間未免泯沒於世臣行入道內十餘邑多士同聲呈狀本邑論報亦爲消詳其實蹟旣如是卓異公議又若是齊發則其所褒揚之方恐不可已一故忠烈公宋象賢之後孫居在淸州而累世才行一鄕之所稱臣見多士呈狀則其五代孫鎭器妻朴氏以賢淑爲舅家所重而其父老而無子奉而養之置別堂常在左右以慰窮獨之心夜則露禱北辰願降遐壽且於其夫病欲時知症勢之不可救則閉喉却食五日而絕卽夫死之翌日也其孫婦蔡氏卽士人尙輝妻故諮議之洪之孫女也其夫素抱奇疾劇歇無常夜必祝天禱地不避祈寒永雪滿頭手指凍坼如是者十二年輒若有奇應及在垂盡之境蔡氏不食累日而自盡先其夫三日矣閨門卓行世趾其美此尤稀異之事其所旌褒之典雖難盡施公議所在似當有裁擇之道一韓山士人李益模妻兪氏卽故文忠公兪棨曾孫女而自幼誠孝出天孺愛純深每有親病無他兄弟而獨自抉護廢食焦泣日夜如此年絻十歲其母病㞃而思食非時之果則抱其果樹而涕泣及歸舅家距親庭數舍而其所嘗養畜之狗一日自本家至試作書繫于領下而送之則其翌日其狗又繫其答書而來以其孝思所感人莫不異之及其遭故三年行素哀毀骨立幾於毀滅其事舅姑一如事其父母其舅姑嬰奇疾累年沈痼則畵宵侍側未嘗交睫若非疾劇時則必齋沐禱祈湯餌食飮調適之暇亦候症戶外殆至數十年如一及其身後執喪哀慽又如其父母時間入道啓尙未蒙褒揚之典道內請議以爲嗟惜一水營防軍給代自朝家劃給者每年八千餘兩其中八百餘兩則六物丹什及戰船修改等各項公役應下五百八十餘兩則例下於新舊水使虞候遞等二百十九兩又下於京各司年例求請其餘六千五百餘兩則通一年一名每朔三兩式上下聞自數十年來次次犯用於朔下條目今消融者至於三千餘兩之多而防軍輩不得受料亦過二十朔許多軍兵無以支保將至渙散之境此必是前後帥臣私自濫用下吏輩從又作奸之致請令道臣取其前後文簿一一査出其中可捧者嚴加督捧而應下中如遞等及京司求請之不至緊急者一竝限年防塞計其軍科之虛錄使之一一上下水使及虞候限滿前切勿遷轉以除迎送之費則實爲軍民之大惠目下之急務一牙山漕船新造改造時安眠松木數外濫斫殆無限節入島所造不過木板與前後槊木而大小修粧一不着手皆以材木運來牙山作板發賣以作肥已之資若此不已則莫重島松因此童濯而後已請自今申明定式嚴立科條竝與修粧而在島中完役無敢半夜徑歸雖一株松木運來之弊一切痛禁以杜奸弊亦爲一分矯捄之方一內浦諸邑素非宜綿之地各樣軍布每每貿遷於遠地故累百里來泩之間不但空費之倍簁亦爲上納之愆期其中舒川等荢產七邑曾以純錢已爲定式而其外德山沔川唐津瑞山泰安結城保寧洪州海美等九邑未蒙均惠不勝向隅之歎砲保則體重有難純錢或以參半未知何如而至於兵曹及各衙門所納則依七邑例以純錢定式實合一視之澤而亦爲莫大之惠一海美船艙在於潮汐水出入之淺灘而港無渟滀便一平陸若非上下弦潮張之時則實無行船之道故每當操鍊及公役之時前期一旬調發一境之民掘鑿通道以爲曳船之地長近百步深可一丈其爲糜弊民力不可勝言且在備緩急之道尤萬萬疏忽自本縣距五里許地有沙器所里卽一天作之艙所而界則洪州也年前臺臣之䟲論大僚之筵奏以此一面盡屬海美而因洪民之不肯議竟寢止臣之愚意則不必全一面盡屬也只以沙器所一村割而與之則此不過一面三分之一在洪州則一村移割無甚關緊而在海美實爲萬世不忘之澤一道臣瓜遞例有淸果魚物等進上而其價則大同會減爲二百五十餘石而山海請邑分排貿納新使到界時例爲封進今年巡使遞易又在麥秋則不在停免固當如例封上而其中食醢秀魚分定於浦戶者爲數十斗而皆去頭截尾立盛于斗而量之故每斗容入少不下七十尾浦民處處呼訴此後則勿爲斗量依嶺南廣魚湖南乾秀魚例廚院禮曹泩復酌定尾數稟旨分付以爲定式封進之地恐合事宜一軍丁之弊永同爲最邑民齊訴令本官査報則元戶二千五百餘戶內班戶爲一千一百十戶除官屬寡戶實不過千餘戶也軍保各名色至爲二千三百三名則白徵之患疊役之弊在所難免之中聞其闕額亦爲一百二十一名而時縣監赴任以後代定之數僅爲四十餘名而元戶絕稀流寓居多故絻入軍籍旋歸故土充額無路徵布無地臣意則令道臣釐正有別般區處之道然後境民可以保存軍額可以整齊
정조 19년 · 강
行社稷祈穀大祭
정조 19년 · 목
時至具冕服乘輿出齋室至北神門外降輿入西神門就版位行四拜禮詣盥洗位盥手禮儀使禮曹判書閔鍾顯導詣國社壇陞自北階詣神位前三上香奠幣進幣爵酒官吏曹判書徐鼎修奠幣爵酒官吏曹參議韓晩裕次詣后土氏神位前上香奠幣次詣國稷神位前上香奠幣降復位捧俎官奉牲匣以入薦俎官戶曹判書沈頤之以次跪奠行各位初獻禮大祝副司果徐有聞兵曹正郞洪樂游尹魯東副校理洪秀晚讀祝文訖降復位亞獻官判府事金憙終獻官右議政李秉模行禮如儀行飮福禮望爎禮禮畢出西神門過北神門外乘輿入齋室
정조 19년 · 목
具遠遊冠綘紗袍乘輿出齋室至社稷門外降輿乘輦至惠政橋路逢木覓山神位版時史官行祭木覓還奉位版于太常也予降輦祇迎訖乘輦入敦化門至協陽門降輦乘輿還內
정조 19년 · 강
罷兵曹判書趙宗鉉職
정조 19년 · 목
承旨李晚秀啓言今於山川神位版路次祇迎時深夜下輦親勞玉趾而本兵之長不爲待令事體所在萬萬未安請兵曹判書趙宗鉉從重推考敎以事體之外紀綱所在萬萬駭然爲先罷職其代政官牌招卽爲議薦待下批牌招先隨駕後謝恩
정조 19년 · 강
有政吏曹判書徐鼎修進
정조 19년 · 목
以金載瓚爲兵曹判書
정조 19년 · 강
命兵曹判書金載瓚更爲牌招申飭行公
정조 19년 · 목
載瓚再違召政院捧入推考傳旨敎以豈可如是違牌更爲牌招申飭行公
정조 19년 · 강
兵曹判書金載瓚䟲辭本兵新命賜批
정조 19년 · 목
批以西銓新命意在歷試卿其勿辭行公仍敎曰兵判䟲批已下更爲牌招
정조 19년 · 강
備邊司以湖西慰諭使洪大協書啓別單覆奏
정조 19년 · 목
備局啓言觀此忠淸道慰諭使洪大協書啓則備論延豐前縣監金弘道之罪勒納下吏之率畜至施無前之惡刑稱以行獵收斂闕祖闔境騷擾怨謗狼籍云渠以卑微蒙被國恩而不思報答肆惡至此不可以已遞而置之令該府拿問嚴勘新昌前縣監權熺抄戶之政專委下屬殆至一境之盡抄難免市恩之罪云抄戶之政惠澤何如而慢不致察若是過濫其不職之罪不可改差而止一體拿問處之何如允之又啓言觀此忠淸道慰諭使洪大協別單則禮山縣故士人李命駿淸州牧故忠烈公宋象賢五代孫鉉器妻朴氏其孫婦蔡氏韓山故士人李益模妻兪氏忠孝節烈俱如是卓異其在激勸之政合有褒奬之道竝令該曹稟處列邑條陳弊瘼六條中其一水營防軍給代自朝家每年劃給八千餘兩而一千五百餘兩或各項應下或下於水使虞候遞等或下於京各司求請其餘六千五百餘兩每朔一名三兩式上下數十年來犯用朔下至於三千餘兩防軍不得受料無以支保令道臣査出督捧遞等及求請限年防塞水使虞候限滿前勿遷以除迎送之費云當初朝家之劃下專爲防軍之給料則遞等求請等私酬應混下於其中固已不當而所謂官長無難犯用至使戌卒不得受料者萬萬駿然分付道臣營屬逋負一一査出嚴加督捀帥臣虞候之私自犯用者査聞嚴勘防軍未受之料使之計朔上下水使虞候勿遷事則迎送之費雖曰有弊閫任遞仍事體不輕置之其一牙山漕船新造改造時安眠松木數外濫䂨運來發賣自今定式在島訖役無敢運來以杜奸弊云無論新造改造量其容入自備局定數許斫節目至嚴則水營之任其濫斫發賣者極爲驚駭分付道臣濫斫委折一竝査實報本司以爲勘處之地其一內浦請邑素非宜綿之地各樣軍布每致貿遷之弊舒川等七邑以純錢定式而德山沔川唐津瑞山泰安結城保寧洪州海美等九邑未蒙均惠砲保則參半兵曹及各衙門所納以純錢定式云保布係是軍需則不可輕議至於砲保所關尤重綿荒之年或許代納出於特恩則此不可遽議代錢置之其一海美船艙在於淺灘每當操鍊之時掘浦曳船糜費民力洪州沙器所一里卽一天作之艙所割付海美實合便宜云船艙便不旣難遙度土地移屬亦係重事令道臣關問兩邑論理狀聞後稟處其一道臣瓜遞時例有淸果魚物等進上而其中食醢秀魚分定浦戶者爲數十斗而每斗容入少不下七十尾此後勿爲斗量泩復廚院禮曹酌定尾數云進獻物種皆有定數分定之際弊及浦戶卽是道臣不飭之失進上體重不可更爲酌定尾數分付道臣浦民呼冤之端一一詳査蠲除其一永同縣實戶不過千餘戶各色軍保至爲二千三百餘名闕額難充白徵爲弊令道臣別般區處云諸道簽丁之弊在在同然不但永同一邑而已漏籍之謀避者若能査括募屬之過多者若能汰定則亦足以充其闕額朝家申飭非止一再而弊猶依舊者專由於守令因循彌縫之致令道臣先自永同爲始可簽者簽之當頉者頉之刻意矯草俾有實效外此諸邑一體詳察嚴飭此後按廉之時復有如前慢忽之事則道臣守令隋卽嚴勘惕念擧行之意分付何如從之仍敎曰平山漕船事濫斫之弊爲先嚴飭不特牙山爲然其所釐弊而兩得於公私必有其策卿等更加酌量道臣瓜遞時食醢秀魚事以他可合物種換封事分付道臣永同疊役事付之道臣期於釐改狀聞
정조 19년 · 강
命朝參以十一日爲之
정조 19년 · 목
因十一日朝參取稟敎以爲之處所明政門爲之明日次對兼行於朝參之意令廟堂知悉
정조 19년 · 강
判下十六日景慕宮動駕時隋駕軍兵磨鍊草記
정조 19년 · 목
兵曹啓言今正月十六日大駕詣景慕宮十七日追上尊號册印親上後親祭時隋駕禁軍及步軍以幾番幾哨磨鍊而餘軍留營何以爲之敎以訓局步軍二十六哨馬軍六哨禁軍五番爲先後廂禁衛營率守總軍留陣其餘軍兵依例留營
정조 19년 · 강
遞承旨沈煥之以李祖源代之前望也
정조 19년 · 목
煥之以所帶醫司祿取才進去啓稟敎以本職許遞前望單子入之待下批牌招察任
정조 19년 · 강
召見兵曹判書金載瓚于重熙堂
정조 19년 · 강
命二十一日景慕宮動駕時步軍十五哨馬軍五哨爲先後廂御廳率守總受料軍留陣
정조 19년 · 목
兵曹判書金載瓚啓言今月二十一日景慕宮動駕時隋駕禁軍及馬步軍以幾番幾哨磨鍊餘軍留營何以爲之而十六日動駕時禁衛營率守總軍留陣事命下矣今番則何以擧行乎敎以步軍十五哨馬軍五哨爲先後廂御營廳率守總受料軍留陣禁軍全數隋駕而留營依例爲之
정조 19년 · 강
命二十一日慈殿慈宮中宮殿動駕時侍衛軍兵磨鍊以差
정조 19년 · 목
兵曹判書金載瓚啓言王大妃殿詣景慕宮時先後廂軍當爲磨鍊而取考前例則以四百名磨鍊矣今亦依此擧行乎敎以四百名磨鍊可也又啓言惠慶宮詣景慕宮時先後廂軍當爲磨鍊而取考前例則以四百名磨鍊矣今亦依此擧行乎敎以亦以四百名磨鍊可也又啓言中宮殿詣景慕宮時先後廂軍當爲磨鍊而取考前例則以四百名磨鍊矣今亦依此擧行乎敎以以三百名磨鍊可也又啓言取考謄錄則在前王大妃殿惠慶宮中宮殿動駕時侍衛禁軍以內禁衛三十員兼司僕羽林衛各五人侍衛矣今番則何以爲之乎敎以慈殿慈宮動駕內禁衛三十員兼司僕羽林衛各十員磨鍊內殿動駕內禁衛二十員兼司僕羽林衛各五員磨鍊可也又啓言在前內殿廟見禮時宗廟永寧殿說布帳及大門外洞口至說布帳竝令訓局擧行矣今依此例宮內及大門外洞口至說布帳請令訓局擧行從之
정조 19년 · 강
命二十一日慈殿慈宮中宮殿動駕時分司及承史依例差出
정조 19년 · 목
兵曹判書金載瓚啓言此後如非單殿擧動分司勿稟差出事曾有傳敎矣今二十一日王大妃殿惠慶宮中宮殿詣景慕宮時侍衛當以分兵曹分總府磨鍊故敢此仰達敎以分司依例差出承史亦爲差出皆於今日政擧行而承旨之牌招及兵總堂郞肅拜皆令臨時爲之事分付可也
정조 19년 · 강
命二十一日動駕時內門路慈殿動駕由壽靜門慈宮動駕由永淸門中宮殿動駕由宣化門而外門路竝以弘化門梨峴大路爲之仍命堂下侍從及武臣邊禦以上蔭官牧府以上時無職名人竝付軍職分排陪從
정조 19년 · 목
兵曹判書金載瓚啓言二十一日動駕時出宮門路及道路預先稟定然後可以擧行而王大妃殿惠慶宮中宮殿出宮內門路亦當預先稟定故敢此仰達敎以其日天明後先爲動駕入齋殿慈殿宮出宮後出至長慶橋柢迎還宮時亦依此爲之還入齋殿待殿宮還內然後當還宮矣門路則出宮當自弘化門由梨峴大路爲之慈殿動駕由壽靜門慈宮動駕由永淸門內殿則由宣化門而外門路皆以弘化門梨峴大路磨鍊隋駕百官則分四處陪從之際必致苟簡堂下侍從未付軍職人及武臣邊禦以上蔭官牧府以上時無職名人今日政付軍職預爲分排啓下可也
정조 19년 · 강
命再明日外習儀朝參禮畢後爲之肄儀及景慕宮上號習儀只於十三日殿庭爲之
정조 19년 · 목
敎曰再明曰外習儀與朝參相値朝參差早爲之禮畢後卽爲進去習儀而肄儀及景慕宮上尊號習儀只於十三日殿庭爲之都監習儀除之事分付
정조 19년 · 강
命上號時差備官中時無職名人口傳付軍職
정조 19년 · 목
因吏曹啓請有是命
정조 19년 · 강
命上號都監堂上閔鍾顯重推都廳權坪丁若鏞郎廳韓百源金乃默拿處尋命嚴飭放送
정조 19년 · 목
習儀時笏記不爲待令女官不善肄習敎曰上號都監堂上禮曹判書閔鍾顯從重推考○敎曰都監擧行萬萬駭然都廳及該房郞廳令該府拿問處之○敎曰飭已施工役自有所重都監都聽郎廳拿處者姑爲附過放送今番都監有何難爲之事而其所擧行駭然莫甚當觀內習儀親臨日又或一毫不謹都相以下當有處分之意已有傳諭況如渠輩卽官乎各別盡心之意嚴飭放送事分付該府
정조 19년 · 강
命執義吳翼煥許遞開政差出與未肅拜及呈告諸臺牌招署經
정조 19년 · 목
政院以大司憲申光履掌令李益洙呈辭執義吳翼煥在外掌令李心傳持平朴蓍壽未署經持平安廷善未肅拜監察茶時之意啓敎以朝參有命在外兩司許遞未肅拜人員與呈告者牌招未署經人使之署經未差之代政官牌招開政差出待下批一體牌招備員署經
정조 19년 · 강
敍侍從堂上堂下罷削人
정조 19년 · 목
敎曰上號時差備官及親享執事塡差或有坐罷人云侍從堂上堂下罷削人員一竝給牒敍用
정조 19년 · 강
吏曹以泰安縣號還陞郡守啓
정조 19년 · 강
命長連縣監李龜錫仍任前職其大今日政差出
정조 19년 · 목
吏曹啓言新除授長連縣監李龜錫呈狀以爲有八十歲老母且家在禮安距長連絕遠實無將母赴任之望請政差敎以仍任前職待後窠便近處卽爲差送長連縣監之代亦於今日政差出待下批一兩日內辭朝
정조 19년 · 목
以尹行元洪大協洪仁浩李羽晉兪漢寧姜彝正爲分承旨趙瑍李聖圭尹師國爲分內局提調鄭景祚爲執義沈銖爲獻納申思運爲判尹李坤金頤柱李澧爲分都總管徐邁修趙鎭寬金翊休爲分副總管○再政以曹允彥爲長連縣監
정조 19년 · 강
重推承旨李相璜推大司諫朴宗來遞執義鄭景祚獻納沈銖
정조 19년 · 목
敎曰朝參隔日署經有命何時出牌以尙無去來入稟萬萬駭然當該承旨從重推考說有情勢飭敎之下焉敢若此各別嚴飭門限前去來知入新除兩司聞有在外人竝許遞今日政差出違牌諫長只推待下批竝卽牌招爲先備員署經事分付
정조 19년 · 목
以朴瑞源爲執義尹行直爲獻納
정조 19년 · 강
重推慶尙左兵使李潤謙
정조 19년 · 목
政院以該兵使春操取稟狀啓中詮次二字落漏請推從之
정조 19년 · 목
政院啓言議處罪人田佐顯照律今當擧行而判義禁李坤身病猝重次堂例不得擧行云請李坤牌招敎以令次堂擧行○義禁府啓言前郡守田佐顯原情以爲忠淸監司李亨元査報所論山地卽渠高曾祖與父母連三代入葬主麓則上下十里初無渠家墳塜云者有何所據此訟始起於前縣監朴尙春在任時而尙春飭間金箕書豪勢一從其勒說置渠於落科六代相傳之地一朝見奪哀冤極矣箕書之妹壻沈公著從以有力於營門至以斫木伐祭踞塜罵辱等說做出誣呈貪重價起鬧事金哥送其庶從祖金承澤於渠家誘以錢貨故無一言應答則憮然而去矣自是之後其書傳播隣近以索價千金構捏此極此則證參在焉誠不欲卞金箕常素有奇病本無省覺而此事顚末其弟箕書全爲主張故渠以箕書之作備論列於前後呈單矣今以箕書家力之稍饒歸之於操蹤索價者未免爽實昨年八月監司巡到本縣時發差搜捕渠之五寸叔光洽及弟膺顯姪在豐捉入施刑光洽則驅押巡路移囚列邑膺顯在豐拘囚本縣監司還營後嚴辭更關又加準刑謂以本官之歇治發關上使牢囚營獄首尾五朔始爲放釋而今乃謂之半次施刑數日囚禁在豐則年纔十九屢被刑杖放還之後終至不救而今乃謂以略警放送因病致苑云者雖欲漫漶其於看證之明白何渠姪新葬處卽高祖墳之單靑龍後脈而今乃謂之非先山者亦豈成說乎在豊之母與妻奔躃上京煩聒禁門而不能禁制之罪萬苑猶輕云曾經都總經歷請議處允之又啓言田佐顯山地索價代祭打墳等事雖爲發明至於慫慂婦女煩聒禁門假手構誣侵詆營邑之罪其所納供俱涉粧撰請以此照律允之又啓言田佐顯照律告身盡行追奪杖一百收贖私罪允之敎以功減一等
정조 19년 · 강
命時囚朴思弼等相考金川前倅事件勘處
정조 19년 · 목
義禁府啓言遂安郡守朴思弼原情以爲渠以方物差使員自金川隋到黃州得聞募馬軍私與情債於下屬不勝驚駭一一徵出還給云肅川府使徐有龍原情以爲渠以陪行差使員沿路各邑等牌輩稱以情債收給錢兩於下隸而愚迷憒劣矇未覺察云祥原郡守崔廷岳原情以爲渠以夫馬差使員沿路等牌輩稱以人情收給十三兩錢於下隸等故卽爲嚴治一一推給云諸囚或時任別軍職或曾經宣傳官請議處敎以相考金川前倅事件勘律而稍輕則仍其律公罪勘放稍重則加等私罪勘放而竝功議區別後以草記議處照律
정조 19년 · 강
遞大司憲李鼎揆大司諫徐配修獻納李日運持平李東宇洪樂敏以金尙集爲大司憲徐邁修爲大司諫兪岳柱爲獻納金熙華李晴爲持平幷前望也
정조 19년 · 목
政院啓言今日常參兩司當爲進參除在外未署經疏批未下外未肅拜呈告人員請幷牌招允之敎以未署經臺諫一體牌招署前行公在外未肅拜人員許遞前望單子入之待下批亦爲牌招先入侍後謝恩
정조 19년 · 강
召見大臣俑堂于熙政堂兼行常參
정조 19년 · 목
左議政兪彥鎬曰向日筵中以民事下詢而臣未有所仰對矣見今春事將殷民艱轉甚日前亦以賑事有下諭者矣村巷遑急之狀中外惟均雖以市直一事言之貢米一包之直洽爲七兩七八錢禾菽稱是里巷間老人輩皆言前此罕有之歲而畿邑及三南尤甚處其爲增價反有甚於京市云此無他職由都下富民藏穀射利之致也雖以每等貢價上下者計之大等所出之米不下萬許石而猶未見市直之少平此非富商輩私自收藏壅其流而榷其利則旣出之穀將何所歸此而不禁則拖至三四月之間不知一包穀之更加幾兩直論以常平之法不可一任其低昂亟令平市提調詳採民情博詢市瘼自官參量略較數歲之中晝一定價而仍令京兆伺察江上貿穀之類嚴禁從中操縱之弊似好矣予曰言則好矣穀價之自官劃定不但有難便之端前左相亦以卿之今番所秦下端事出擧條而徒致民情之訝惑不見其有效蓋物之不齊物之情也且況商販之徒唯利是逐若知都下之不售其利則安知不向泊之船粟反爲回棹而之他乎今此所陳意非不好而近於書生迂闊之論適無掌簿之臣登筵者不得廣詢處之卿須退與戶惠堂詳議出擧條以秦而戶惠堂中如有一人異議置之無妨矣又曰今日次對領相老病右揆亦以前有筵秦幷不得入參矣日前有數條諭卿者卿果領會否人皆曰今時爲一初振作之會命哲命歷年命吉罔不在厥初則初果是庶政一新之大機會也向日筵敎政爲今時對症之良劑而以今觀之似是落落難合此豈所以對揚之道乎其時大臣中有請以一番明諭者而此亦非一日爲急之事故姑未爲之矣然大本旣正餘事不足憂近日有何新奇謨猷之可聞者朝參日次對爲示弦韋也齋殿次對爲定規模也今日次對則又是自强不息之義也而今日卽咸興本宮攝行祭齋日也如非時急公事初不必强覓無中之有矣仍命三司進前大司憲金尙集曰今値齋日雖不得傳啓而請以所懷陳之予曰日前筵敎卿或未及聞矣所懷姑勿陳之大抵向日筵敎伊時登筵諸臣轉相告戒俾勿更犯可也何必待於文字明諭而浚始知之乎雖以日前諫長疏言之字句之不稱停亦已多矣今日都憲雖未及出言予豈不領會其意乎凡係懲討惟恐不峻者爲近俗痼弊此習丕變然後世道可以靖予亦可以踐言矣向來一種窺覘憑籍之徒轉致十餘年風習近日擧措又將駸駸然襲一套矣宮筵之諭不啻丁寧則鼎鐺尙有耳人孰不聞而雖如徐配修之至柔善者其所呈疏全襲舊套使之改之則詣臺避嫌臺體卽然而不此之爲隨退隨改豈有如許道理乎此後如有繼踵而冒陳者當用嚴法以爲懲勵之地矣予又曰諫長今旣遞罷自政院招致更加飭諭可也
정조 19년 · 강
命禮曹參議權裕特擢亞卿
정조 19년 · 목
左議政兪彥鎬啓言禮曹參議權裕不唯今番樹立之卓然素以文學操守見稱於世而立朝已久沈屈可惜請特爲陞擢亞卿從之
정조 19년 · 강
飭江華留守李在學辭朝
정조 19년 · 목
左議政兪彥鎬啓言江華留守李在學除拜有日尙無動靜請申飭赴任從之敎以令政院卽爲牌招前守臣旣以親病乞由依施則其在孝理之政不可一任其遲滯赴任仍於一兩日內辭朝事分付
정조 19년 · 목
尙集啓言臣俄於閤外忽伏承都憲除命自顧衰朽之質敢當言責之任而義分是懼顚倒趨膺齋日相値諫院不備合辭傳啓雖不得爲之臺廳笏記亦不能持入揆以臺體昏謬甚矣請命遞斥臣職批以勿辭亦勿退待○左議政兪彥鎬啓言大司憲金尙集入侍時不持笏記已極失體而避嫌措辭尤沒着落請重推從之
정조 19년 · 강
命訓局中旬時取用沁都仙源庫綿布
정조 19년 · 목
訓鍊大將李敬懋啓言園幸回鑾一兩日後本局中旬設行事已承傳敎矣本營射力素無可措之道在前中旬時輒必請得各道儲留木而今則雖卽區劃勢難及期輸來請依近例姑先以本局所管沁都仙源庫封不動木容入取用追後請劃充補本木而還宮後一兩日內有難設行參量日子擧行從之
정조 19년 · 강
拿處史官柳遠鳴吳泰曾白慶楷金良倜尋命放送
정조 19년 · 목
常參入侍史官等不爲俯伏於階下命事過後拿處因金吾囚單命付過放送
정조 19년 · 강
園幸時沙斤川站設布帳命以華城所在者取用
정조 19년 · 목
整理所啓言今此園幸時各站設布帳自三軍門分管擧行事草記蒙允矣其中沙斤川站距京稍遠運輸爲弊華城所在布帳數旣有裕地亦便近請令當站所管營門運來以用允之
정조 19년 · 강
有政吏曹判書尹蓍東參判黃昇源兵曹判書沈煥之進
정조 19년 · 목
以李秉鼎爲禮曹判書權裕爲左尹陞擢也鄭好仁爲判義禁金履翼爲知義禁徐邁修爲同經筵邁修李祖承曺允大幷新通也丁範祖爲知事姜垣爲同知
정조 19년 · 강
以禁將金持默爲舟師大將尋遞以御將李漢豐代之仍命園幸時訓局中軍隨駕前總帥申大顯代領訓局軍留住通化門外御將留宿本營巡察
정조 19년 · 목
整理所啓言今此園幸時禁衛營當爲留陣而該大將金持默才已蒙點於舟師大將矣在前如此之時或有他大將兼察或中軍代領之例今番何以爲之敎以然則禁將舟師大將之任許遞以御將爲舟師大將而通化門外則以前總帥申大顯代領訓局一哨軍留住御將則舟橋往釆外留宿本營時或巡察可也○訓鍊大將李敬懋啓言園幸時本局中軍率領一哨軍兵通化門外朝房留駐事自整理所草記批下矣隨駕則當以兼中軍擧行而手旗一節有所掣礙何以爲之敎以欲爲下敎日子尙遠姑未爲之矣今番則經宿爲多日不可只令中軍留駐前總帥率領訓局餘軍一哨通化門外朝房留駐晝察夜巡事已有下敎於整理所草記矣敬懋曰如是處分本局中軍當爲隨駕矣從之
정조 19년 · 강
定舟橋鋪板出納之式
정조 19년 · 목
整理所啓言見今日候向暄舟橋行將始役矣自始役以至捲撤俱有條理然後庶得事半功倍舟橋船三十六隻縱梁橫板各有分數及字標勿使互換事自今爲式各該領將所掌船隻各從其字標次第捲撤入庫而自第一船鋪板各各聚爲一塊第二第三船以下準此各於每船積置處書標以第幾船雖經年之後開庫入見自可暸然至始役之日自第一船鋪板分載於各該船中鱗次運輸於信地而排船之後各自其舟中所載縱者縱之橫者橫之插椓結繩各自爲力則舟橋之役不日而成可除紛拏混雜之弊矣昨年庫積已失條理請自今年捲撤時始用此例俾無違越之意嚴飭舟橋司允之
정조 19년 · 강
遞獻納兪岳柱
정조 19년 · 목
岳柱以曾經亞諫請遞從之
정조 19년 · 강
遞副總管金履翼以李邦一代之前望也
정조 19년 · 목
因履翼同義禁肅單敎以兼帶總管之任許遞前望單子入之待下批牌招察任
정조 19년 · 강
出齋于便殿仍命以再明日出齋于摛文院
정조 19년 · 목
敎曰明日卽咸興本宮別遣大臣行祭之日也齋明於祭夜仰冀心香之上格者何敢以道里之遠近有所一毫怠忽今夜當出齋於便殿以待過祀用齋等節一依親行酌獻禮例爲之事分付又敎曰十三日定陵八回甲誕辰日別遣大臣攝行祭時亦當出齋而齋宿處所眞殿行禮時齋宿之處爲之前一日亦爲用齋事令該房知悉
정조 19년 · 강
命華城養老宴儀節令春秋館堂上考出以啓
정조 19년 · 목
整理所啓言華城府慈宮進饌日依癸巳年例養老宴當日設行於鎭南樓事旣承筵敎矣隨駕官中應參人待隨駕單子啓下當自本所別單書入而本府朝官士庶耆老以境內朝官年七十以上士庶年八十以上預爲抄出修成册上送本所入啓事請分付本府宴禮時合行儀節請令該曹照例磨鍊允之敎以儀節就考先朝癸巳年近例各年進宴翌日例宴謄錄及文獻備考寶鑑中廟朝實錄磨鍊以啓後分付該曹成出節目及儀注春秋館堂上卽令政院牌招考出
정조 19년 · 강
命右議政蔡濟恭撰進華城府養老宴樂章
정조 19년 · 목
因整理所啓稟有是命
정조 19년 · 강
命園幸時判府事金憙留都
정조 19년 · 강
命華城府慈宮進饌時耆老大臣竝令先詣參班在外大臣依舊例敦召
정조 19년 · 목
整理所啓言今番華城府慈宮進饌時擧行儀節取考各年進宴謄錄則有在外大臣處遣近侍敦召之例矣進饌與進宴有異陪從百官當爲進參而大臣體重何以爲之敎以進饌果與進宴有異陪從亦與受點有異而大臣體重留都外雖耆老大臣先站參班事自本所知委政府樞府留都大臣稟告一款亦爲草記待批下自政院擧行在外大臣處依舊例敦召
정조 19년 · 강
敍前總戎使申大顯
정조 19년 · 목
整理所以大顯方在罷散啓請令政院稟旨擧行敎以何必稟旨敍用
정조 19년 · 강
命前御將李邦一代領御廳留營軍
정조 19년 · 목
御將李漢豐方帶舟師大將整理所以園幸時御廳留營軍代領事啓稟有是命
정조 19년 · 강
命園幸後隨駕軍兵犒饋以米錢分給
정조 19년 · 목
整理所啓言園幸回鑾後隨駕軍兵犒饋連以乾物分給今亦依此擧行乎敎以隨駕軍兵數少今年異於他年以米錢拔例磨鍊草記還宮後自本所分給
정조 19년 · 강
水原留守趙心泰以武科初試時本府及廣州等四邑擧子捧單數爻開場形止馳啓命凡係園幸文書謄報整理所
정조 19년 · 목
該留守狀啓以爲本府武科初試時本府及廣州果川衿川等邑赴試擧子捧單數爻開錄于左初十日爲始臣與廣州府尹徐美修本府判官鄭東協開場試取○水原捧單二千七百九十五人廣州捧單一千五百十二人果川捧單二百八十一人衿川捧單二百七十六人敎曰此後凡係園幸文書謄報整理所事令該所行會畿伯及留守處
정조 19년 · 강
命時囚李宗明付過放送尹致永考律放送後草記
정조 19년 · 강
命十六日日次儒生殿講進定於明日上齋生依例應製
정조 19년 · 목
因殿講取稟敎以進定於明日泮長詣泮宮講生受點別單書人上齋生則依近例應製而皆令待令於講所今番旣進定不必以各日食堂都聚修單以明日入門修啓事分付
정조 19년 · 강
召見江華留守李在學藝文提學李秉鼎于誠正閣
정조 19년 · 목
予謂在學曰其能善爲之乎在學曰此任甚重地亦重地未知何以爲之誠罔措矣予謂秉鼎曰景慕宮告由祭祭文卿須撰進而此是千載慶會也卿之曾前代撰文字無非合作故今亦使之撰進必須善撰也不必今日內製進明日亦未晩矣秉鼎曰臣之文雖屢日構思不過止斯今旣入來當於今日製進矣予曰俄者沁留罔措云云可謂失言若如此則江華留守其無差去之人乎
정조 19년 · 강
罷江華留守李在學職以權▣代之備薦也
정조 19년 · 목
敎曰奏語極涉寒心江華留守李在學罷職又敎曰江華留守之代使之卽爲議薦政官牌招開政下批明日辭朝
정조 19년 · 목
政院以熙華方在削職中啓稟命給牒敍用
정조 19년 · 강
遞大司憲金尙集仍任右參贊
정조 19년 · 목
尙集啓言昨日大僚之請推也臣全然不聞當避不避伈默而退由前由後溺職大矣請命遞斥臣職批以依啓卿之前任四宰仍任
정조 19년 · 목
以曹允大爲大司憲柳頤玄爲獻納鄭來百爲副修撰
정조 19년 · 강
命園幸時道路隱溝修治處自整理所給價
정조 19년 · 목
敎曰橋梁雖自整理所給價其間名以隱溝處夥然今番則特爲拔例亦爲給價草記事分付
정조 19년 · 강
命華城武科時留守趙心泰子壻弟姪令副試官試取
정조 19년 · 목
敎曰水原新邑設施時留守趙心泰子壻弟姪雖非築室許令應試於文武擧矣今番亦果依此爲之乎至於武科初試當有相避令副試官試取事卽令整理所及兵曹知悉行會該府
정조 19년 · 강
命南陽與華城接界處操弓之類別爲試取八邑植木校吏軍人等許赴武科初試其中連爲赴役者除初試
정조 19년 · 목
敎曰南陽地與本府鳩浦接界處運輸之際必多勞民該里操弓之類初試畢場後別爲捧單柳葉箭一巡試取貫二中以上修正榜目上送則當分等付殿試及初試矣八邑植木校吏軍人等亦令許赴於初試而規矩則依初試規矩試取其中連爲赴役者除初試依鳩浦民例爲之事卽令整理所兵曹知悉行會
정조 19년 · 강
刑曹以黃海監司李泰永緘答啓
정조 19년 · 목
刑曹啓言黃海監司李泰永緘答以爲赦典奉行何等至重而昏謬顚錯不能審愼致有此問備之擧惶恐遲晩云所當照律而係是二品職臣曹不敢擅便請上裁敎以照律又啓言李泰永杖一百收贖公罪施行允之敎以功減一等
정조 19년 · 강
詣摛文院齋宿親試日次儒生殿講及上齋生應製施賞有差仍命更試人明日待令講試官兪彥鎬沈煥之徐龍輔李儒慶吳泰賢尹光普金熙采
정조 19년 · 목
具翼善冠袞龍袍乘輿出協陽門詣摛文院降輿陞座試官率諸生入庭行禮訖以擬少昊群臣賀大星如虹下臨華渚爲表題右手招十九人爲賦題懸題後諸生以次應講幼學洪奭周李泳夏以純通居首進士李大圭以賦二中居首生員李命熙以表三中居首○敎曰今日應製諸作箇箇得意而其中揮場尤可意更試次皆令明日待令其餘入格諸生亦令明日待令仍命賦三中生員李復心等九人各御定朱書百選一件進士河瑞復八子百選一件草三中生員趙相羽等十人各白綿紙二卷三下生員李修演等三人草三下進士宋文顯等十人各白綿紙一卷次上進士朴師燮等三十人各御用筆三枝表三下生員閔師膺草三下進士趙經鎭等二人各白綿紙一卷次上進士兪孟煥等十人各御用筆三枝賜給
정조 19년 · 강
召見領議政洪樂性于摛文院賜洪奭周李泳夏第
정조 19년 · 목
予曰今年卽卿之司馬回榜也一國上公之司馬回榜固已稀貴之事而今日日次講卿孫奭周又占純通親臨殿講純通人賜第卽法典所載也祖孫之同年唱榜尤是稀貴中稀貴矣樂性曰在昔乙卯臣之父登大科臣又捷小科門闌之歡喜怳如隔晨臣今復逢是年將行回榜而臣孫又若以是年登科則人之見之孰不曰稀異而臣心則履滿爲懼不知其喜矣予命史官呼洪奭周李泳夏進退敎樂性曰今日齋日也賜樂則不可爲矣卿須親自塗墨仍率出
정조 19년 · 강
判義禁鄭好仁疏陳病狀乞遞金吾之任賜例批
정조 19년 · 강
命華城府陪宴老人之曾經實職人付軍銜隨駕大臣諸臣中七十八十歲及六十一歲人竝參班贊笏儀節依實錄五禮儀磨鍊
정조 19년 · 목
整理所啓言華城府養老宴時陪宴老人文蔭武曾經實職而時無職名人請付軍職允之敎以分付本府預爲後錄狀聞以爲付軍職之地而本府老人六十一歲人旣許參班隨駕大臣諸臣中七十八十人及六十一歲人亦爲參班事知委而群老將入贊儀唱爲群老興予當起迎群老四拜亦以鞠躬拜再至興平身贊笏竝依實錄及五禮儀所載儀節磨鍊以寓尊年敬老之意事本所該曹知悉
정조 19년 · 강
命華城府進饌時補階排設令本府及排設房擧行紙花等屬自整理所磨鍊擧行床排物力亦自本所辦送
정조 19년 · 목
整理所啓言華城進饌處所壯南軒設行而補階排設等事請令本府及排設房擧行又啓言進宴時紙花紙勸花花裙例自內資寺禮賓寺工曹進排而今此進饌時所入請自本所磨鍊擧行又啓言進饌時大殿惠慶宮床排味數內外賓應參諸臣以下床排味數令本府擧行容入物力請自本所上下竝允之
정조 19년 · 강
命華城府進饌時整理堂上中權差司饔提調陪從官進止錄事書吏置之入庭外賓以整理所等員役分排
정조 19년 · 목
整理所啓言華城進饌時大殿進止本所堂上中權差司饔提調進饌與進宴有異正二品以上進止錄事從二品以下進止書吏請竝以本府員役擧行允之敎以與進宴有異陪從百官則不過宣饌而已進止錄事書吏置之令本府書吏從便進止而入庭外賓以整理所員役內閣政院壯營兵曹結束色及本府書吏預爲分排
정조 19년 · 강
命華城府進饌時廣州等三邑差員守令竝許進參
정조 19년 · 목
整理所啓言先朝癸巳進宴時廣州府尹楊州牧使高陽郡守因特敎入參矣今番華城進饌時廣州府尹衿川縣監果川縣監當以差員待令請使之進參允之
정조 19년 · 강
命華城府進饌時女伶以惠民署醫女及工曹尙方針婢中推移下送
정조 19년 · 목
整理所啓言華城府進饌時呈才女伶各道選上竝置之以示省約之意事旣承筵敎矣以本府女伶從略分排而多有不足之數請就內醫院惠民署醫女工曹尙方針婢中推移下送允之
정조 19년 · 강
命華城府進饌習儀時內侍承史置之
정조 19년 · 목
因整理所啓請敎以不緊甚矣置之
정조 19년 · 강
命華城府進饌時爵卓差備以各站進去整理所郞官中差出
정조 19년 · 목
該所啓請隨駕官中差出爵卓差備四員有是命
정조 19년 · 강
敍沈頤之還差掌樂提調及整理堂上
정조 19년 · 목
整理所以掌樂院習樂時該院提調一員方帶臺職一員未差啓稟敎以臺職體重故相之言每思之不可以此許解本職且以尊年之意已欲敍仍前提調沈頤之敍用還差提擧及堂上使之着意肄習
정조 19년 · 강
命整理堂上徐龍輔舟橋往來時總使密符只報該房仍佩前守禦使沈頤之仍任牌招受符
정조 19년 · 목
整理所啓言本所堂上徐龍輔以舟橋排設事明日出去所佩總戎使密符何以爲之敎以仍佩往來何可續續取稟此後言送該房往來因此思之總帥亦有守廳兼帶矣旣尊其年且爲所重收敍仍任於本所則弊局一帥不足輕重靳或過乎前守禦使沈頤之特爲仍任牌招受符
정조 19년 · 강
命園幸時甲小次自整理所上下比定例減數磨鍊
정조 19년 · 목
整理所啓言觀此司鑰尹昌烈手本則以爲今此園幸時排設甲小次一件依戶曹定例磨鍊上下事當依式上下而凡係園幸時容入物力旣皆隨處節省則此亦減給爲宜木二同布一同錢一百兩請自本所上下允之
정조 19년 · 강
拿處史官白慶楷尋命分揀
정조 19년 · 강
命景慕宮望祭親行時兼告園幸事由
정조 19년 · 목
因整理所啓稟敎以今十五日望祭當親行兼告事由祭文文任令政院卽爲牌招撰進依昨年正朝祭親行例由日瞻門往來爵用單獻堂上執禮外皆依朔望差祭例百官陪享置之侍衛則入直外皆勿待令金虎門入直軍三十名爲挾輦軍軍兵則連爲勞苦況本營之設本意何如則宮園之行何敢言勞壯勇大將率京鄕軍二哨隨駕其餘禁軍留營留陣竝置之事分付
정조 19년 · 강
命北關赦典時囚考律令金吾次堂擧行
정조 19년 · 목
判義禁鄭好仁未肅拜也
정조 19년 · 강
景慕宮告由親祭命以念前後改卜吉目
정조 19년 · 목
敎曰明日將始舟橋之役而告由在望祭以親行爲批於整理所草記而伊日卽弘陵忌辰也將事服色別無難處旣非大享則亦不可用樂但出還宮服色當用黑圓領袍而還當卽詣眞殿曉頭行望日展拜展拜改着袞龍袍層節未免繁甚旣欲親行則雖不兼告亦可望祭只以春奉審修改告由遣官攝行園幸告由以念前後改卜吉日當親行令禮曹知悉
정조 19년 · 강
特除檢閱吳泰曾文兼
정조 19년 · 목
敎曰在外文兼改差檢閱吳泰曾依金達淳例令該曹口傳單付
정조 19년 · 강
特除檢書官朴齊家五衛將
정조 19년 · 목
敎曰今日因試士於摛院廳事檢書廳爲小次矣於渠曹不但榮幸問其廳首卽朴齊家也卄載檢書亦旣勞止檢書官朴齊家五衛將作窠令該曹口傳擬入以示朝家勞無不酬之意
정조 19년 · 목
具翼善冠袞龍袍乘輿出摛文院入仁政門由萬安門還內
정조 19년 · 강
御便殿召見應製被抄儒生仍行優等李大圭等更試又行優等李光顯等三試施賞有差
정조 19년 · 목
予命入格儒生以次進前各奏姓名至金世淵予詢曾已被選於應製否世淵曰今番始得被選矣至洪始杰予詢誰族承旨李益運曰此是文莊公可臣之後孫也至金會淵予曰年幾何矣會淵曰四十六矣予謂承旨曰此故判書金鍾正之子也兄弟皆登上庠而年近五十尙未霑祿仕可乎承旨以此意言于銓官也至李箕采予曰其間安往而不見應製乎箕采曰私故相値不得應試者屢矣至朴宗羽予曰爾之所作近日文體中最醇雅極庸嘉尙至朴鍟予詢誰族益運曰故承旨朴鎤之弟也至兪益柱沈鍒各詢其顯族益柱對以故相臣泓之七代孫鍒對以兵曹判書沈煥之之遠族至朴大崙詢居在何處大崙對以陰竹至李顯文詢其誰族顯文對以故參判義行之族至金師範予曰爾之今番所作頗遜於前日矣至李復心詢居住及顯族復心曰忠淸監司李亨元之族而居在安城至柳晦文予曰爾卽嶺南人近族有立朝者而緣何事上京晦文曰居在安東柳範休之五寸姪爲觀到記科上京矣至朴昌壽予詢近族有立朝者否昌壽曰與朴吉源爲近族矣至韓象洪予曰爾於昨年九日應製以詩爲壯元矣今番所作何故遜於前日也仍詢誰族象洪曰故大司諫韓億曾之再從孫故判官韓文洪之八寸弟也至林德鎭予曰故參判林泳於汝爲傍祖乎德鎭曰然矣至李修演詢其顯族修演對以李彝章之族至尹毅東予曰爾是刑議之子兄弟爲幾人爾爲第幾毅東曰臣爲長子而有弟二人曰久東趾東矣至兪宅贇崔楨勳金豐澤各詢其居住宅贇對以延安楨勳對以牙山豐澤對以鍾城至李在東李復性李楨彬李永甲各詢其誰族在東對以前府使李復燮之族復性對以故承旨匡運之族楨彬對以故相溵之族永甲對以故左尹長夏之孫至李奎鎭予曰曾已見抄於應製而近族有立朝者否奎鎭曰前亦見抄於應製前正言姜世膺卽臣之內舅也予詢居在何處到京幾次奎鎭曰居在星州到京十五次矣至家淳予曰此亦嶺人先正之後乎益運曰然矣至韓錫倫予曰誰族也益運曰韓德厚之族矣至金道曾予詢年幾何道曾曰七十二矣至金命淵予曰年今幾何而兄弟幾人命淵曰臣年四十三而兄弟三人矣予曰爾父曾經賓客矣仍命諸生各奏所作程文多寡李大圭奏賦四百首詩千餘首李㷞奏賦百首表三百首詩五百首金世淵奏賦百首洪始杰奏賦四百首詩百首表五十首金會淵奏賦五十首表百五十首李章垕奏賦八百首金鎰奏賦四百首表五百首詩百餘首閔致福奏賦百首表二十餘首朴宗羽奏賦五十首詩數百餘首表三四十首朴鍟奏賦五百首表數百首蔡弘臣奏賦三百首表二百首魚用升奏賦九百首表百首兪益柱奏賦八百首表三白首沈鍒奏賦千首表七百首吳鼎煥奏賦百首表二百首詩八百首李心永奏賦二百首李光顯奏賦五百首表五百首朴大崙奏賦二百首詩千首李顯文奏賦無熟工表三百首金師範奏賦五百首詩千首表四百首李復心奏賦七十首表五百首策三十首詩七百首兪晦根奏賦二十首表四十首策十五首詩七百首趙道宇奏賦八九百首表五六百首河瑞復奏賦千首柳晦文奏賦三百首策百首朴昌壽奏賦五百首表二百首策五六十首韓象洪奏詩七百首賦百首表百首趙相羽奏賦千餘首表八九百首策百餘首洪聖肇奏賦三百首表千餘首林德鎭奏賦五百首尹浣奏賦五百首表七百首策三十首金碩鉉奏賦五百首表四百首策百餘首閔命爀奏賦二百首策十餘首兪應煥奏賦三百餘首表三百首策五十首申頤朝奏賦表四百首李修演奏賦二百首表五十首尹毅東奏賦三百首表亦如之崔照奏賦百首詩五百首表七百首宋文顯奏賦五百首申百祿奏賦四百首表百首兪宅贇奏賦七百首李在東奏賦四五百首表五十餘首李復性奏賦七百首表百首李禎彬奏賦近千首表百首崔楨勳奏賦百首詩千首表百首李永甲奏賦表五百首詩三百首金豐澤奏詩賦各二百首朴師燮奏賦二千首詩千首孟欽圭奏賦六百首表九百首李需光奏賦五百首盧錫圭奏賦千首表三百首權補奏賦五百首詩二百首策五十首鄭祖榮奏賦四百首表五百首崔弘岳奏賦三百首表五百首詩百首李奎鎭奏賦表千首李家淳奏賦七百首姜忠永奏賦五百首閔令儒奏賦三百首表五百首崔英弼奏賦二百首詩千首表一百五十首任壽益奏賦百首詩九百首表三百首李衡星奏賦二百首詩五百首策一百首韓錫倫奏賦六百首表三百首詩三百首金重淳奏賦二百首表五百首趙光溫奏賦六百首表八百首閔哲儒奏賦五百首表二百首洪晩榮奏賦六百首表二百首金匡炅奏賦九百首表五十首李種祜奏賦四百首李基弘奏賦二百首表二百首洪秉善奏賦二百首表三百首詩七百首朴道敏奏賦六百首表四百首策百首金道曾奏賦百首詩千首洪善容奏賦五百首朴民淳奏賦六百首表二百首李命熙奏表七百首賦一百首南巖老奏賦五百首表千首閔師膺奏表五百首策五十首賦四十首趙經鎭奏表四百首詩三百首金相穆奏表二百首詩三百首兪孟煥奏賦百首詩八百首表六百首閔鍾吉奏賦二百首表八百首韓啓重奏賦四百首表七百首李星源奏賦百首表三百首李晩祥奏賦百首表九百首金命淵奏賦五十首表五百首許▣奏賦二百首表四百首詩六百首朴宗雨奏賦百首表八百首金啓河奏賦二百首表三百首以次奏訖三中以下七十八人頒賞命退三上以上二十二人更試於殿庭以鉅鹿轅門召見十二諸侯將爲賦題進士李光顯生員金師範金豦巖兪益柱金鎰進士洪始杰俱二下敎曰今日儒生更試時二下同等儒生六人更當比較大司成率應試六儒來待以華渚爲賦題金豦巖三中居首敎曰十六日日次殿講進定於齋宿之日是日何日欲識長發啓佑之慶也大星如虹下臨華渚爲題試多士名雖殿講所重在於應製而御考事體不但至重殿前三試亦豈比於到記柑製乎應製賦三試居首生員金豦巖直赴殿試之次生員金鎰兪益柱又之次三下生員金師範進士洪始杰李光顯竝直赴會試再試賦二下進士李光顯等二十人別有論賞勿論初次應製賦二中進士李大圭生員金豦巖進士李㷞金世淵洪始杰二下生員金會淵進士李章垕生員李箕采金鎰閔致福朴宗羽進士朴鍟各給二分三上進士蔡弘臣魚用升生員兪益柱進士沈鍒生員吳鼎煥進士李心永李光顯朴大崙李顯文生員金師範表三中生員李命熙進士南巖老各給一分給分人中三試入格者勿論三中生員李復心等二十人賦表三下生員李修演等十六人賦表次上進士朴師燮等四十人分等施賞殿講純通幼學洪奭周李泳夏依法典特爲直赴殿試通幼學李寬基等八人略幼學趙澈鎭等二人粗幼學趙德履等八人亦爲分等施賞捧傳旨
정조 19년 · 강
正言沈鎜上疏賜批